### Beslutning

Godkendt.

Fraværende: Svenning Jørgensen

### Sagsfremstilling

## Resume og sagens baggrund

Plan, Byg og
Miljø orienterer årligt Teknik- og Miljøudvalget om arbejdet med miljøtilsyn og
miljøgodkendelser af landbrug og virksomheder. Orienteringen sker i forbindelse
med den årlige indberetning til Miljøstyrelsen, som viser hvor mange tilsyn og
godkendelser, der er gennemført i 2024.

Indberetningen
viser, at Kalundborg Kommune ikke opfylder de årlige tilsynsmål for 2024.

## **Indstillinger**

Plan-, Byg
og Miljøchefen indstiller, at tilsynsberetningen tages til efterretning.

## Behandling

Teknik- og
Miljøudvalget.

## Sagsfremstilling

*Miljøtilsyn
2024*

Plan, Byg og
Miljø udfører miljøtilsyn på virksomheder og landbrug i kommunen.

Miljøstyrelsen
har fastlagt retningslinjer for, hvor ofte kommunen skal udføre miljøtilsyn på
virksomheder og landbrug. Der er fastsat krav om en tilsynsfrekvens for hver
virksomhed/landbrug, samt et generelt tilsynsmål for hvor stor en procentdel af
virksomheder og landbrug i kommunen, som skal have tilsyn årligt.
Tilsynsfrekvenserne for miljøtilsyn på virksomheder og landbrug er fastsat i
bekendtgørelsen om miljøtilsyn.

|  |  |  |
| --- | --- | --- |
| Bekendtgørelsens tilsynsmål | Frekvens for basistilsyn\* | Årligt tilsynsmål |
| Kategori 1  Landbrug og virksomheder med miljøgodkendelse | Mindst hvert 3. år. | Mindst 40 % |
| Kategori 2  Autoværksteder  Bilag 1-virksomheder (øvrige tilsynspligtige virksomheder)  Øvrige husdyrbrug over 3 dyreenheder | Mindst hvert 6. år | Mindst 25 % |

\*Basistilsyn: Miljøtilsyn, hvor alle miljøforhold bliver gennemgået.

Kalundborg
Kommune overholder ikke tilsynsbekendtgørelsens årlige tilsynsmål i 2024.

I
alt har Plan Byg og Miljø foretaget fysisk tilsyn på 82 landbrug og
virksomheder.

Der
er udført fysisk tilsyn med 57,9 % af kategori 1-landbrug og 12 % af kategori
1-virksomheder. Samlet set er der udført tilsyn med 30,21 % af virksomheder og
landbrug i kategori 1, hvor Miljøstyrelsens årlige tilsynsmål er mindst 40 %.

Der
er udført fysisk tilsyn med 26,8 % af kategori 2-landbrug og 12,5 % af kategori
2-virksomheder. Samlet set er der udført tilsyn med 18,48 % af virksomheder og
landbrug i kategori 2, hvor Miljøstyrelsens årlige tilsynsmål er mindst 25 %.

Det
kan opsummeres til, at Kalundborg Kommune opfylder tilsynsmålene på landbrug,
men ikke på andre virksomheder. Den manglende opfyldelse skyldes færre
medarbejdere på virksomhedsområdet samt flere opgaver på jordområdet, som har
trukket ressourcer fra virksomhedsgruppen.

Tilsynsindsatsen
fremgår af Kalundborg Kommunes tilsynsberetning 2024 til Miljøstyrelsen, se
bilag 1.

*Miljøgodkendelser
og -tilladelser i 2024*

Udover
tilsynsmålene har Miljøstyrelsen fastsat maksimale sagsbehandlingstider for
ansøgninger om miljøgodkendelser.

Plan,
Byg og Miljø har i 2024 meddelt 2 afgørelser om miljøgodkendelser til
virksomheder samt 6 afgørelser om miljøgodkendelser og -tilladelser til
landbrug. Servicemål for meddelte miljøgodkendelser til virksomheder er overholdt. Der ligger dog 3 ansøgninger, hvor sagsbehandlingen er påbegyndt, men servicemålet på 130 dage er overskredet. Servicemål for miljøgodkendelser og -tilladelser til landbrug er ikke overholdt
for 4 af tilladelserne. Det skyldes i to tilfælde manglende svar fra ansøgers
konsulent. For en miljøgodkendelse var der sideløbende en klagesag om
beplantning omkring gyllebeholdere, som skulle have teltoverdækning. For en
miljøtilladelse var der en længerevarende afklaring vedrørende placering i
Natura 2000-område og afslag på placering i fredskov.

*Tilsynskampagne
2024*

Udover
de lovpligtige fysiske miljøtilsyn er det en del af kommunens tilsynsarbejde,
at der årligt gennemføres 2 miljøtilsynskampagner. I 2024 har Plan, Byg og
Miljø gennemført en tilsynskampagne på landbrugsområdet, hvor der blev rettet
henvendelse til uregistrerede hestehold med mere end 8 heste via søgning i
CHR-registret. Der blev fundet 12 ejendomme, som blev anmodet om at få
anmeldt/søgt tilladelse til hesteholdet. 11 ejendomme vendte tilbage, og
sagsbehandlingen af de indkomne sager sker løbende.

Der blev ikke gennemført nogen tilsynskampagne på virksomhedsområdet på
grund af prioriteringer af andre opgaver. Tilsynsbekendtgørelsens krav om
gennemførelse af 2 årlige tilsynskampagner er således ikke opfyldt.

*Miljøtilsyn
og miljøgodkendelser i 2025*

Der
er i øjeblikket vækst i industrien og øvrige erhverv, herunder erhvervsbyggeri.
Væksten indebærer generelt en øget sagsbehandling af miljøforhold. Plan, Byg og
Miljø vil i 2025 igen have behov for at foretage prioriteringer på
virksomhedsområdet. Denne prioritering vil også få betydning for, hvorvidt
servicemål for miljøgodkendelser i 2025 kan overholdes.

Der
arbejdes med 7 miljøgodkendelser til virksomheder i 2025. Der er pt. 12 ansøgninger om miljøgodkendelser, som afventer Kalundborg Kommunes
sagsbehandling.

Der er planlagt miljøtilsyn på virksomheder således, at det årlige
tilsynsmål overholdes i 2025. Plan, Byg og Miljø har planlagt tilsynsindsatsen
for de kommende 2 år, således at vi forventer at indhente
"tilsynsefterslæbet" fra 2023-2024 i løbet af 2027.

Derudover er der i 2025 planlagt en tilsynskampagne, som omhandler
information til virksomheder om det styrkede affaldstilsyn, som trådte i kraft
den 1. januar 2025. Kampagnen informerer bl.a. om virksomhedernes pligt til at
sortere deres affald og sikre, at genanvendeligt affald ikke bliver sendt til
forbrænding.

På landbrugsområdet er der planlagt en tilsynskampagne, som omhandler
overdækning af faste møddingspladser. Det forventes, at Kalundborg Kommune kan
overholde servicemål for tilsyn og miljøgodkendelser i 2025 for landbrug.

## Økonomiske konsekvenser

Der er ingen
økonomiske konsekvenser.